लखनऊ यूनिवर्सिटी में बुधवार शाम आयोजित हिंदवी स्वराज्य समारोह में शामिल होने आए सीएम आदित्यनाथ योगी के खिलाफ विरोध प्रदर्शन करने वाले छात्रों को पुलिस ने गिरफ्तार कर लिया है। समारोह में धन के दुरुपयोग का विरोध कर रहे छात्र-छात्राओं का एक गुट सीएम की फ्लीट के सामने कूद गया था। इस घटना से मौके पर मौजूद पुलिस-प्रशासन के अधिकारियों के होश उड़ गए। छात्र-छात्राओं ने नारेबाजी करते हुए सीएम को काले झंडे दिखाए। करीब पांच मिनट तक छात्र-छात्राएं सीएम की फ्लीट घेरे रहीं और पूरा तंत्र कुछ नहीं कर सका। बाद में पुलिस ने लाठियां भांजकर छात्र-छात्राओं को हटाया। इसमें छात्रों को काफी चोट गई है। इन छात्रों ने फैसला किया है कि वह पूरे प्रदेश भर में योगी सरकार का विरोध करेंगे। समाजवादी छात्रसभा, एनएसयूआई, एसएफआई, आइसा व दलित छात्रों के तमाम संगठन के छात्रों ने एकजुट होकर जॉइंट एक्शन कमेटी बनाई है जो कि पूरे प्रदेश भर में योगी सरकार का विरोद करेगी। इस कमेटी के सदस्य कुंवर रितेश सिंह ने कहा है कि हमारा विरोध सरकार की नीतियों के खिलाफ है। छात्रों के मुद्दों पर सरकार का फोकस नहीं केवल भगवाकरण करने का उद्देश्य है। कर्मचारी संघ के पैसों पर यूनिवर्सिटी कैंपस में आयोजन करवाए जा रहे हैं।